作者:曹勳
標題:透碧霄
內容:閬苑喜新晴。正桂華、飄下太清。寶篽涼秋，夢祥明月，天開輔盈成。宮闈女職遵慈訓，見海宇儀型。奉東朝、晨夕趨承。化內外、鹹知柔順，已看彤管賦和平。宴坤寧。香騰金猊，煙暖秘殿綵衣輕。六樂絲竹，繞雲縈水，總按新聲。天臨帝幄，親頒壽酒，恩意兼勤。雁行綴、宰府殊榮。願萬億斯年，南山並永，坤厚贊堯明。